รำลึก 165 ปี วันคล้ายวันพระราชสมภพสมเด็จพระปิยมหาราช ณ เกาะสีชัง
พระจุฑาธุชราชฐาน ศาลเจ้าพ่อเขาใหญ่ วันไหลเกาะขาม ลือนามพระพุทธบาท หาดทรายงามล้ำค่า เมืองท่าพาณิชย์ คือคำขวัญของอำเภอเกาะสีชัง จังหวัดชลบุรี,เกาะสีชังมีประวัติศาสตร์เกี่ยวเนื่องกับพระมหากษัตริย์ในราชวงศ์จักรีถึง 3 พระองค์ กล่าวคือ พระบาทสมเด็จพระจอมเกล้าเจ้าอยู่หัว รัชกาลที่ 4 เคยเสด็จประพาสเกาะสีชังโดยเรือกลไฟ สมเด็จพระเจ้าลูกยาเธอเจ้าฟ้าจุฬาลงกรณ์ ซึ่งต่อมาได้เฉลิมพระปรมาภิไธยเป็น พระบาทสมเด็จพระจุลจอมเกล้า เจ้าอยู่หัวรัชกาลที่ 5 ได้ตามเสด็จในครั้งนั้นด้วย,ในรัชสมัยของพระบาทสมเด็จพระจุลจอมเกล้าเจ้าอยู่หัว รัชกาลที่ 5 ทรงโปรดฯให้สมเด็จพระเจ้าลูกยาเธอ เจ้าฟ้าอัษฎางค์เดชาวุธ เสด็จไปพักรักษาพระอาการประชวรที่เกาะสีชัง เนื่องจากเห็นว่าเป็นสถานที่ที่มีอากาศดี เหมาะแก่การพักฟื้น,นอกจากนี้เกาะสีชังยังเป็น สถานที่ประสูติของสมเด็จเจ้าฟ้าชายจุฑาธุชธราดิลก เป็นที่ประทับรักษาพระองค์ สมเด็จพระนางเจ้าเสาวภาผ่องศรี พระวรราชเทวี และเป็นที่พักรักษาพระองค์ของ พระบาทสมเด็จพระมงกุฎเกล้าเจ้าอยู่หัว รัชกาลที่ 6 เมื่อครั้งเป็นสมเด็จพระเจ้าลูกยาเธอ เจ้าฟ้ามหาวชิราวุธ,พระบาทสมเด็จพระจุลจอมเกล้าเจ้าอยู่หัว รัชกาลที่ 5 เสด็จพระราชดำเนินแปรพระราชฐาน ณ เกาะสีชัง หลายครั้งในช่วงปี พ.ศ.2431 ถึงปี พ.ศ.2435 ทรงโปรดเกล้าฯ ให้สร้างสิ่งปลูกสร้างหลายแห่งบนเกาะสีชัง เช่น อาไศรยสถาน เป็นเรือนพักฟื้นสำหรับผู้ป่วย มีสามหลัง พระราชทานนามว่า เรือนวัฒนา เรือนผ่องศรี และ เรือนอภิรมย์ ตามพระนาม สมเด็จพระนางเจ้าสว่างวัฒนา พระบรมราชเทวี พระนางเจ้าเสาวภาผ่องศรี พระวรราชเทวี และพระอรรคชายาเธอ พระองค์เจ้าสายสวลีภิรมย์ สถานที่สำคัญหลายแห่งได้รับพระราชทานนามตาม สมเด็จพระเจ้าลูกยาเธอ เจ้าฟ้าอัษฎางค์เดชาวุธ ได้แก่ วัดอัษฎางคนิมิตร สะพานอัษฎางค์ อัษฎางค์ประภาคาร ถนนอัษฎางค์ เป็นต้น,ชาวเกาะสีชังตระหนักและรำลึกถึงพระมหากรุณาธิคุณของ พระบาทสมเด็จพระจุลจอมเกล้าเจ้าอยู่หัว รัชกาลที่ 5 สมเด็จพระปิยมหาราช มาโดยตลอด ได้มีการริเริ่มจัดงานเพื่อน้อมรำลึกในพระมหากรุณาธิคุณที่พระองค์ทรงมีคุณูปการต่อปวงชนชาวเกาะสีชัง โดย จัดงานครั้งแรกเมื่อปี พ.ศ.2542 ในชื่อ งานรำลึกร้อยปี วันคล้ายวันพระราชสมภพพระปิยมหาราช และได้จัดต่อเนื่องเป็นประจำในวันที่ 20 กันยายนของทุกปี,ในปีนี้จะเป็นการจัดงานครั้งที่ 19 มีชื่องานอย่างเป็นทางการว่า งานรำลึก 165 ปี วันคล้ายวันพระราชสมภพสมเด็จพระปิยมหาราช ครั้งที่ 19 ของชาวเกาะสีชัง มีกิจกรรมตั้งแต่วันที่ 19 ถึงวันที่ 20 กันยายน 2561 ณ พระจุฑาธุชราชฐาน เกาะสีชัง อำเภอเกาะสีชัง จังหวัดชลบุรี,วันที่ 19 กันยายน 2561 มีกิจกรรมประกวดวาดภาพ และจะมีการแสดงศิลปวัฒนธรรมพื้นบ้าน ต่อด้วยการแสดงดนตรี ในช่วงเวลา 20.10 ถึง 22.30 น.,วันที่ 20 กันยายน 2561 ช่วงเช้ามีพิธีสงฆ์ ณ สะพานอัษฎางค์ ช่วงบ่ายทำพิธีบวงสรวงพระบรมรูปพระบาทสมเด็จพระจุลจอมเกล้าเจ้าอยู่หัว ช่วงเย็นมีพิธีถวายพานพุ่ม และมีกิจกรรมต่างๆ ในบริเวณงาน เป็นกิจกรรมเทิดพระเกียรติพระอัจฉริยภาพ และพระมหากรุณาธิคุณของพระบาทสมเด็จพระจุลจอมเกล้าเจ้าอยู่หัว การออกร้านในรูปแบบย้อนยุค การแสดงศิลปวัฒนธรรมพื้นบ้าน การแสดงดนตรี ฯลฯ,ธรรมเนียมปฏิบัติอย่างหนึ่งที่ทำต่อเนื่องกันมาทุกปีคือ ชาวเกาะสีชัง และผู้ที่ไปร่วมงานจะแต่งกายด้วยชุดไทยแบบสมัยรัชกาลที่ 4 ถึงรัชกาลที่ 6 จึงขอเชิญชวนให้ผู้ที่สนใจจะไปเที่ยวชมงาน เตรียมเสื้อผ้า เครื่องแต่งกายให้พร้อม เพื่อไปร่วมสัมผัสบรรยากาศย้อนยุคกับชาวเกาะสีชัง,ทางคณะผู้จัดงานแจ้งมาว่า มีเหรียญพระพุทธบาทเกาะสีชัง มอบให้เป็นที่ระลึก สำหรับผู้ที่แต่งกายชุดไทยย้อนยุคเข้าร่วมงานในช่วงเย็นวันที่ 20 กันยายน 2561 ด้วย,ในส่วนของการเดินทางไปยังเกาะสีชัง ตอนนี้สามารถไปลงเรือเฟอร์รี่ที่ท่าเรือเกาะลอย ศรีราชา ได้เหมือนเดิมแล้ว ตามปกติมีเรือออกทุกหนึ่งชั่วโมง แต่ละเที่ยวใช้เวลาเดินทางประมาณ 45 นาที เรือเที่ยวแรกออกจากท่าเรือเกาะลอย เวลา 07.00 น. เที่ยวสุดท้าย 20.00 น. ส่วนขากลับจากเกาะสีชังมายังเกาะลอย เรือเที่ยวสุดท้ายออกเวลา 19.00 น.,สำหรับช่วงที่มีงานในวันที่ 19 และ 20 กันยายนนี้ ทางเทศบาลตำบลเกาะสีชังจัดเรือโดยสารบริการฟรีให้เป็นพิเศษ สำหรับผู้ไปร่วมงานรำลึก 165 ปี วันคล้ายวัน พระราชสมภพสมเด็จพระปิยมหาราช ขาไป เรือออกจากท่าเรือเกาะลอย เวลา 16.30 น. และ 17.30 น. ขากลับ เรือออกจากเกาะสีชัง เวลา 23.00 น. และ 24.00 น. และในวันที่ 20 กันยายน เพิ่มเรือขาไปเวลา 15.30 น. อีกหนึ่งเที่ยว,ไหนๆก็ไปถึงเกาะสีชังแล้ว ถ้ามีเวลาไม่ต้องรีบกลับตอนดึกๆ วางแผนหาที่พักค้างคืนบนเกาะ แล้วเที่ยวรอบเกาะอีกสักวันในวันรุ่งขึ้นก็ไม่ผิดกติกาแต่อย่างใด,ใครที่เคยไปเกาะสีชังมาแล้วจะทราบดีว่าเกาะสีชังเป็นเกาะเล็กๆ ที่มีเอกลักษณ์ไม่เหมือนใคร นักท่องเที่ยวสามารถเดินทางท่องเที่ยวรอบเกาะโดยใช้บริการรถสกายแล็บ ลักษณะคล้ายรถตุ๊กตุ๊ก แต่มีขนาดใหญ่กว่า ที่นั่งด้านหลังกว้างขวาง เหมาะสำหรับเดินทางท่องเที่ยวบนเกาะสีชัง สะดวกรวดเร็ว คนขับรถสกายแล็บเป็นคนท้องถิ่นคุ้นเคยเส้นทางเป็นอย่างดี สามารถพาไปเที่ยวชมจุดต่างๆ ที่น่าสนใจได้อย่างครบถ้วน,นักท่องเที่ยวบางคนอาจเลือกวิธีเดินทางบนเกาะสีชังโดยเช่ารถจักรยานยนต์ขี่เอง ก็เป็นทางเลือกที่สะดวก คล่องตัวดี แต่ในบางเส้นทางต้องขี่รถด้วยความระมัดระวังเป็นพิเศษ เนื่องจากถนนบนเกาะบางช่วงเป็นทางขึ้นเขาลงเขาที่ค่อนข้างชัน,สถานที่ท่องเที่ยวสำคัญที่ไม่ควรพลาดเมื่อไปเยือนเกาะสีชัง ได้แก่ พิพิธภัณฑ์พระจุฑาธุชราชฐาน อาไศรยสถานทั้งสามหลังได้รับการบูรณะและเปิดให้นักท่องเที่ยวเข้าชม วัดอัษฎางคนิมิตร มีพระอุโบสถที่ออกแบบก่อสร้างโดยผสมผสานศิลปะสถาปัตยกรรมแบบโกธิคของตะวันตก กับศิลปะแบบตะวันออกคือ เจดีย์ทรงลังกา ที่อยู่ด้านบน ด้านหน้าพระอุโบสถมีต้นพระศรีมหาโพธิ์ต้นแรกของประเทศไทยที่นำหน่อมาจากพุทธคยา โดยสมเด็จพระเจ้าบรมวงศ์เธอ กรมพระยาดำรงราชานุภาพ ทรงนำมาจากประเทศอินเดีย เมื่อปี พ.ศ.2434,สะพานอัษฎางค์ เคยเป็นท่าเทียบเรือพระที่นั่ง ปัจจุบันเป็นสัญลักษณ์อย่างหนึ่งของเกาะสีชัง ที่นักท่องเที่ยวทุกคนต้องไปชมและไปถ่ายรูปที่นี่ ถ้าไปรอตั้งแต่ก่อนพระอาทิตย์ขึ้น ในวันที่อากาศดีๆ ก็จะได้ภาพสะพานอัษฎางค์กับพระอาทิตย์ที่กำลังโผล่พ้นน้ำ เป็นจุดชมพระอาทิตย์ขึ้นที่สวยงามแห่งหนึ่งบนเกาะสีชัง,นอกจากนี้ ควรไปสักการะ ศาลเจ้าพ่อเขาใหญ่ และศิลารอยพระพุทธบาทโบราณจากพุทธคยา บนไหล่เขายอดพระจุลจอมเกล้า ถ้าอยากเล่นน้ำทะเลแนะนำให้ไปที่ หาดถ้ำพัง หรือมีอีกชื่อหนึ่งว่า อ่าวอัษฎางค์ และไปชมพระอาทิตย์ตกที่ ช่องเขาขาด หรือ ช่องอิสริยาภรณ์,เกาะสีชังอยู่ไม่ไกลจากศรีราชา ใช้เวลาเดินทางไม่นาน ถ้ามีเวลาวันเดียว จะไปเที่ยวแบบไปเช้ากลับเย็นก็สามารถทำได้ หากมีเวลามากหน่อย นอนพักค้างคืนบนเกาะสักหนึ่งหรือสองคืน ก็จะได้เที่ยวชมสถานที่ต่างๆ บนเกาะสีชังได้อย่างครบถ้วนโดยไม่ต้องเร่งรีบนัก และยังมีเวลาพักผ่อนสูดอากาศบริสุทธิ์สบายๆ เป็นการชาร์จแบตเตอรี่ให้ตัวเองได้เป็นอย่างดี,ท้ายนี้ขอขอบคุณเทศบาลตำบลเกาะสีชัง และฝ่ายประชาสัมพันธ์โรงแรม ซัมแวร์ เกาะสีชัง ที่เอื้อเฟื้อข้อมูลและภาพถ่าย,ขอเชิญชวนท่านผู้อ่านไปเที่ยวเกาะสีชัง และไปร่วมงาน รำลึก 165 ปี วันคล้ายวันพระราชสมภพสมเด็จพระปิยมหาราช ครั้งที่ 19 ของชาวเกาะสีชัง ในวันที่ 19 และ 20 กันยายนนี้,ถ้าพลาดงานในปีนี้ ต้องรอถึงปีหน้าจึงจะมีงานแบบนี้อีกครั้ง,.สวัสดี,ม.ร.ว.ถนัดศรี สวัสดิวัตน์
เกาะสีชังมีประวัติศาสตร์เกี่ยวเนื่องกับพระมหากษัตริย์ในราชวงศ์จักรีถึง 3 พระองค์ กล่าวคือ พระบาทสมเด็จพระจอมเกล้าเจ้าอยู่หัว 
เกาะสีชัง,ร.5,ชลบุรี,ซันเดย์สเปเชียล,ถนัดศรี สวัสดิวัตน์,ข่าวทั่วไป